ΓΡΑΠΤΗ ΕΡΩΤΗΣΗ P-2386/98

υποβολή: Paul Rübig (PPE) προς την Επιτροπή

(17 Ιουλίου 1998)

Θέμα: Ενίσχυση κατά την παραγωγή ροδακίνων και αχλαδιών Williams και Rocha χωρίς ζάχαρη

Στον κανονισμό (ΕΚ) 504/97(1) της 19ης Μαρτίου 1997, η Επιτροπή καθορίζει εκ νέου τις διατάξεις εφαρμογής του καθεστώτος ενισχύσεων στην παραγωγή μεταποιημένων προϊόντων με βάση τα οπωροκηπευτικά. Στο πλαίσιο αυτό, κατά το οικονομικό έτος 1997/98 προβλέπονται, μεταξύ άλλων, ενισχύσεις για την παραγωγή ροδακίνων και αχλαδιών Williasm και Rocha (σε σιρόπι και/ή σε φυσικό χυμό φρούτων) ύψους 8.128 Ecu/ανά καθαρό βάρος 100 χλγ. ή 15.532 Ecu ανά καθαρό βάρος 100 χλγ. σε περίπτωση που τηρείται η ελάχιστη τιμή αγοράς της πρώτης ύλης στην ΕΕ που έχει καθορίσει η Επιτροπή. Με το καθεστώς αυτό θα εξασφαλιστεί, κατά κύριο λόγο, η διάθεση προϊόντων στην αγορά, που προέρχονται από τη μεταποίηση κοινοτικών βασικών προϊόντων, σε ανταγωνιστικές τιμές.

Από την περίοδο της ένταξης της Αυστρίας στην ΕΕ καταβάλλονται προσπάθειες ούτως ώστε να επεκταθεί το καθεστώς αυτό και να καλύπτει προϊόντα που δεν περιέχουν ζάχαρη (βρασμένα στον ατμό ροδάκινα και αχλάδια Williams και Rocha), προκειμένου να είναι δυνατό να αποκομίζουν οι καταναλωτές των προϊόντων χωρίς ή με λίγη ζάχαρη τα πλεονεκτήματα του χαμηλού κόστους λόγω του καθεστώτος ενίσχυσης. Με τον τρόπο αυτό θα μπορούσαν να καταλογίζονται στα προϊόντα αυτά τα ίδια πλεονεκτήματα που ισχύουν για τα οπωρικά σε σιρόπι και/ή σε φυσικό χυμό φρούτων.

Πότε προτίθεται η Επιτροπή να συμπεριλάβει στο καθεστώς ενίσχυσης κατά την παραγωγή προϊόντα χωρίς ζάχαρη που παράγονται από αχλάδια Williams και Rocha και ροδάκινα, και να δημιουργήσει, συνεπώς, τις προϋποθέσεις ούτως ώστε να λαμβάνεται υπόψη η μελλοντική ευαισθητοποίηση της κοινής γνώμης όσον αφορά τη διατροφή με προϊόντα χωρίς ζάχαρη ή με λίγη ζάχαρη μέσω ανταγωνιστικών τιμών;

Απάντηση του κου Fischler εξ ονόματος της Επιτροπής

(14 Σεπτεμβρίου 1998)

Λαμβανομένης υπόψη της ειδικής σημασίας που έχουν τα προϊόντα αυτά για ορισμένες περιοχές της Κοινότητας, το Συμβουλίου, στον κανονισμό (ΕΚ) 2201/96 για την κοινή οργάνωση αγοράς στον τομέα των μεταποιημένων οπωροκηπευτικών με βάση τα οπωροκηπευτικά(2), προέβλεψε ένα καθεστώς ενισχύσεων στην παραγωγή αχλαδιών Williams και Rocha σε σιρόπι ή/και σε φυσικό χυμό φρούτων, και στην παραγωγή ροδάκινων σε σιρόπι ή/και σε φυσικό χυμό φρούτων.

Η Επιτροπή όρισε τον όρο "χυμό φρούτων" στον κανονισμό εφαρμογής(3) που εξέδωσε κατά τρόπον ώστε να διατηρηθεί η φυσική περιεκτικότητα όσον αφορά τα φρούτα σε ζάχαρη, σύμφωνα με τα προϊόντα που αναφέρονται στον κανονισμό του Συμβουλίου.

Το καθεστώς ενισχύσεων δεν καλύπτει επομένως το σύνολο των μεταποιημένων προϊόντων με βάση τα ροδάκινα και τα αχλάδια. Δεν εφαρμόζεται, ειδικότερα, στα προϊόντα χωρίς ζάχαρη ή στα προϊόντα με χαμηλή περιεκτικότητα ζάχαρης. Πράγματι, το καθεστώς αποσκοπεί στην στήριξη των παραγωγών ροδάκινων και αχλαδιών της Κοινότητας, που τυγχάνουν έτσι ανώτερων τιμών απάυτές που καταβάλλονται στις τρίτες χώρες για τα ανταγωνιστικά προϊόντα.

Επιπλέον, το Συμβούλιο προέβλεψε όρια εγγύησης για το εν λόγω καθεστώς ενίσχυσης για να αποτρέψει επέκταση των παραγωγών αυτών, λαμβανομένων υπόψη των σημαντικών διαθέσιμων ποσοτήτων όσον αφορά τις πρώτες ύλες και της ελαστικότητας των ικανοτήτων μεταποίησης.

Φαίνεται λοιπόν, ότι η επέκταση του οφέλους της κοινοτικής στήριξης σε νέα προϊόντα θα ήταν αντιφατική σε σχέση με τους στόχους που έθεσε το Συμβούλιο θεσπίζοντας το εν λόγω καθεστώς ενίσχυσης, και η Επιτροπή δεν προτίθεται να υποβάλει τέτοια πρόταση.

(1) ΕΕ L 78 της 20.3.1997, σελ. 14.

(2) ΕΕ L 297 της 21.11.1996.

(3) Κανονισμός (ΕΚ) 504/97 της 19.3.1997 (ΕΕ L 78 της 20.3.1997).